Kalium

Kalium (K) es een scheikundig element van het type alkalimetoal. Da wil ounder andere zegn dat ie em lienks in de tabelle van Mendeljev stoat.

 Ipbouw 
Kalium eit 19 protoonn en dus ôok 19 elektroonn in oungeloadn toestand. Vôors eit kalium in de mêeste gevoln ôok nog 20 neutroonn. De 2 stabiele isotoopn zyn 40K en 41K, de andere 22 zyn onstabiel.

 Alkalimetoal 
Gelik olle andere alkalimetoaln, eit kalium een elektron tevele in zyn buutenste schelle (zyn andere drie schelln zyn schôone ipgevuld me 2, 8 en nog ne kêe 8 elektroonn) voen an de edelgasconfiguroatie te voldoen. Doarom wilt kalium zyn elektron ip overschot geirne dêeln mè andere in een ionische verbindienge. Een vôorbeeld doarvan es KCl, woarin da kalium zyn elektron ofstoat an chloride, nen halogeen. 

 Geschiedenisse 
In 1807 ountdekte Sir Humphry Davy kalium deurn et te isoleern uut kaliumhydroxide (KOH). 't Was ôok et eerste metoal da uut elektrolyse g'isoleerd wierd.

Etymologisch is 't e neo-Latynsche name, omdat de Romeinn kalium nog ni kendn. Et woord kalium zelve komt van et Arabisch al qalīy.

 Toepassiengn 
 Fysiologie en biochemie 
 In e celle wordt kalium ounder andere gebruukt vo de hoeveeleid kalium en natrium te regeln, e belangryk proces in zenuwgeleidink en in et ounderoudn van de membroanpotentioal in 't algemêen (et elektrisch verschil tusschen binn en buutn de celle). Andere toepassiengn zyn et stabiliseren van negatief geloadn fosfoatgroepn in de glycolyse. 
 Kaliumfluorosilicoat (K2SiF6) is een insecticide.
 Kaliumchloride (KCl) wordt als vervangmiddel voe tafelzout (NaCl) gebruukt en wordt ôok gebruukt als middel voen et erte te doen stopn.

 Industrieel 
 Kaliumhydroxide (KOH) is e sterke base.
 Salpeter (KHO3), gebruukt in poer, is et kaliumzout van salpeterzuur (HNO3).
 Kaliumbromide (KBr) gebruukn ze in fotografische film en vo te graveern.
 Kaliumzoutn van sommige sulfoatn wordn ook veel gebruukt als detergens.

Categorie:Chemisch element